যে দেশের প্রায় ৭০ শতাংশ মানুষই সমকামী বিবাহে রাজি, সে দেশের সরকার কেন তা আইনসিদ্ধ করছে না, তা নিয়েই যত গোল!
অস্ট্রেলিয়া মহাদেশ। আগামী ১৩ জুন সেখানে পার্লামেন্ট সেশন হওয়ার কথা। আর তার আগেই সে দেশের এক বিখ্যাত আইসক্রিম কোম্পানি অদ্ভুত এক রেজলিউশান নিয়েছে। 
অস্ট্রেলিয়ায় ২৬টি আউটলেট রয়েছে ‘বেন অ্যান্ড জেরিজ’ নামক আইসক্রিম প্রস্তুতকারকের। এক আন্তর্জাতিক সংবাদমাধ্যমের খবর অনুযায়ী, বেন অ্যান্ড জেরিজ সম্প্রতি এক অদ্ভুত ঘোষণা করেছে। কোম্পানির বক্তব্য, সে দেশে যতদিন না সমকামী বিবাহ আইনি স্বীকৃতি পাচ্ছে, ততদিন একই ফ্লেভারের দু’টি স্কুপ আইসক্রিম তারা বিক্রি করবে না।
মূলত, বিশ্বজুড়ে এলজিবিটিকিউ রাইটস নিয়ে যে আন্দোলন চলছে, তার সমর্থনেই এমন পদক্ষেপ, আইসক্রিম কম্পানির তরফ থেকে জানিয়েছেন ইমোজেন রাগ। 

বেন অ্যান্ড জেরিজ-এর ফেসবুক পেজ থেকে
বেন অ্যান্ড জেরিজ তাদের বিভিন্ন আউটলেটে একটি পোস্টাল সিস্টেম শুরু করেছে, যেখানে ক্রেতা ও এলজিবিটিকিউ-এর সমর্থকরা এসে নিজেদের মতামত জানাতে পারেন। এই সব মতামতই আসন্ন পার্লামেন্ট সেশনে উপস্থিত করা হবে বলে জানানো হয়েছে আইসক্রিম কম্পানির তরফ থেকে। 
প্রসঙ্গত, ২০১২ ও ২০১৫ সালে, যথাক্রমে যুক্তরাজ্য ও যুক্তরাষ্ট্রে সমকামী বিবাহের সমর্থনে নিজেদের দু’টি প্রোডাক্টের নাম বদলে দেয় বেন অ্যান্ড জেরিজ।